text: La Cambra demana que les comarques del Priorat i la Terra Alta siguin considerades zona catastròfica | Reusdigital.cat diari de Reus. Notícies i actualitat del Camp de Tarragona
  Arran de les conseqüències del temporal Filomena
  Una imatge del celler Vall Llach, malmès pel Filomena
  La Cambra de Comerç de Reus ha fet arribar formalment, i per escrit, al Conseller d'Empresa i Coneixement, Ramon Tremosa, en qualitat també de Conseller tutelant de les Cambres de Comerç, la petició per declarar les comarques del Priorat i la Terra Alta Zona Afectada Greument per una Emergència (ZAGEPC) de Protecció Civil, el que abans es coneixia com a zona catastròfica.
  Una petició que el Govern de la Generalitat hauria de traslladar al central perquè la valorés. La Cambra trasllada la seva petició hores després de fer-se públic que el Consell de Ministres aprovés, el passat dimarts, la declaració de zona catastròfica per les comunitats autònomes d'Astúries, Castella i Lleó, Castella La Manxa, Andalusia, Aragó, Madrid, La Rioja i Navarra.
  La declaració es va fer a petició de les mateixes comunitats. D'aquí el prec que ha trasllat la Cambra a la Generalitat a través del Conseller d'Empresa. Els arguments de la corporació es basen en l'impacte del Filomena, a tots nivells, sobre el territori. Exemplifica aquesta afectació en dos casos concrets, el Celler Vall Llach, a Porrera, i l'empresa Fermator, a Falset. En aquest últim cas la situació és especialment crítica atenent que és l'empresa més gran de la comarca. En depenen 120 famílies.
  Per al Priorat "garantir la continuïtat d'aquesta empresa és vital. I per això la corporació reclama que es posin tots els mitjans necessaris perquè pugui restablir-se, quan abans, la seva activitat", s'ha fet constar en un comunicat. La petició, signada pel mateix president de la Cambra, Jordi Just, també apunta "a la importància de la declaració ZAGEPC per les administracions locals que han de fer mans i mànigues per donar resposta a les necessitats ordinàries dels seus municipis i que ara es veuen abocades a fer front a l'impacte extraordinari que ha comportat el temporal", s'ha subratllat.
  La pagesia fa sentir la seva veu
  En una línia similar s'ha expressat, per part seva, Unió de Pagesos. Des de l'entitat s'exigeix al govern espanyol que rectifiqui la decisió adoptada dimarts pel Consell de Ministres, segons la qual declara zones greument afectades per una emergència de protecció civil les comunitats que van patir danys pel temporal Filomena i entre les quals no hi consta Catalunya.